На основу члана 109. став 2. Закона о играма на срећу („Службени гласник РС”, бр. 18/20 и 94/24) и члана 17. став 4. и члана 24. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Министар финансија доноси

**ПРАВИЛНИК**

**о ближим условима, односно садржини правила игара на срећу**

Члан 1.

Овим правилником прописују се ближи услови, односно садржина правила игара на срећу (у даљем тексту: правила игре).

Правила игара представљају опште услове за закључење уговора по приступу између правног лица које ће приређивати игре на срећу и физичког лица учесника у играма на срећу (играча), која постају обавезујућа за све учеснике од тренутка примања улога у кладионици, односно у аутомат клубу, регистрације играча у играчници или преко средстава електронске комуникације.

Члан 2.

За сваку врсту игре на срећу надлежни орган правног лица, који подноси захтев за приређивање игре на срећу, подноси и захтев за добијање сагласности на правила игре на основу одлуке о приређивању игара на срећу, потписане од стране законског заступника или лица која су актом или одлуком надлежног органа правног лица овлашћена да заступају правно лице.

Решење о сагласности на правила игре из става 1. овог члана доноси Управа за игре на срећу (у даљем тексту: Управа).

Правном лицу које је добило сагласност Управе на правила игара, одузеће се та сагласност у случају доношења решења о одбијању или одбацивању захтева за приређивање игара на срећу у року од 30 дана од дана коначности истог.

Члан 3.

Правила игара на срећу утврђује правно лице које подноси захтев за приређивање игара на срећу, односно приређивач.

Правила игара заједно са законским и подзаконским прописима којима се уређује област игара на срећу и спречавање прања новца и финансирање тероризма, чине правни оквир за приређивање и учествовање у играма на срећу.

Правно лице се обавезује да у приређивању игара на срећу обезбеди спровођење свих правила друштвене одговорности и одговорне игре у складу са позитивним прописима Републике Србије, посебно у делу заштите малолетника, превенције болести зависности код играча у игри и заштите података о личности играча.

Члан 4.

Правила игре садрже нарочито следеће елементе:

1) назив и седиште приређивача;

2) сврха приређивања игре;

3) назив органа приређивача који је донео одлуку о приређивању игре, датум и број одлуке;

4) врсту, назив, опис и време трајања игре на срећу;

5) место приређивања игре, односно место примања уплата – улога;

6) услове и ограничења за учествовање у игри на срећу;

7) поступак и начин омогућавања самоскључења и самоограничења играча;

8) посебна правила у вези бонуса;

9) начин и поступак организовања џекпота-а;

10) појединачну цену комбинације, жетона, односно висину уплате-улога, односно количину и новчану вредност емисије срећака;

11) крајњи рок за пријем уплата, жетона или других идентификационих знакова за учешће у игри;

12) износ добитног фонда, резултате игре, врсту, број и вредност сваког појединачног добитка код приређивача класичних и наградних игара у роби и услугама, као и начин њиховог објављивања;

13) начин и поступак извлачења, односно утврђивања добитака, као и надзор над тим поступком;

14) начин и рок исплате новчаних добитака, односно остваривања добитака друге врсте;

15) начин обавештавања учесника у игри о правилима игре;

16) поступак у случају отказивања извлачења, односно спортског или другог догађаја;

17) одговорност приређивача за обавезе према учесницима у игри;

18) надлежност суда у случају спора између приређивача и учесника у игри;

19) друге елементе за које приређивач процени да су од значаја за приређивање игре.

Члан 5.

Правила игре морају бити истакнута на видном месту у просторији у којој се игра приређује или објављена на други начин у зависности од врсте игре на срећу која се приређује.

У случају приређивања игара на срећу преко средстава електронске комуникације, правила игре морају бити јасно истакнута на веб презентацији, односно на порталу приређивача преко кога учесник учествује у играма на срећу, на очигледном месту и на такав начин да могу бити лако доступна за читање, преузимање и похрањивање (чување) посетиоцима интернет адресе, односно портала приређивача.

Правила игре не могу се мењати у току трајања игре.

Члан 6.

Правила игре примењују се по добијању сагласности Управе и добијању дозволе, одобрења, односно сагласности за приређивање наградне игре.

Члан 7.

Даном ступања на снагу овог правилника престаје да важи Правилник о ближим условима, односно садржини правила игара на срећу („Службени гласник РС”, број 152/20).

Члан 8.

Овај правилник ступа на снагу осмог дана од дана објављивања у „Службеном гласнику Републике Србије”.

Број 001203074 2025 10520 027 000 012 001

У Београду, 4. априла 2025. године

Министар,

**Синиша Мали,** с.р.